Lizz sê sorg vir ikoon bewys daar is liefde in SA | Netwerk24
Lizz sê sorg vir ikoon bewys daar is liefde in SA
Deur Isabel Venter 14 September 2019 08:32
Liefde, deernis en lojaliteit bestaan nog in Suid-Afrika.
Die aktrise Lizz Meiring het dit eerstehands ervaar deur middel van die Teaterbystandsfonds (TBF).
Lizz Meiring. Foto: Nasief Manie
Netwerk24Foto: Nasief Manie
Meiring het Donderdag op haar Facebook-blad 'n storie gedeel van 'n "geliefde, legendariese en nou ernstig siek bejaarde" uit die vermaaklikheidsbedryf wat etlike maande al sonder elektrisiteit probeer oorleef.
Finansies knyp so dat die persoon vir meer as 'n jaar lank nie die huiswerker se salaris kon betaal nie.
Ten spyte hiervan sorg die huiswerker, uit eie wil, daagliks vir die ikoon en kook (sonder elektrisiteit) vir haar, skryf Meiring.
"Laat sekere van die politici en sogenaamde invloedrykes maar rassehaat en onmin probeer saai – die deernis en liefde en lojaliteit wat mense in ons land vir mekaar het – oorwin alles," skryf Meiring.
Sy is al vir jare betrokke by die direksie van die TBF.
Dié fonds is 'n geregistreerde niewinsgewende organisasie wat sedert 1964 bestaan. Die geld word gebruik om na diegene wat ernstig siek is en die behoeftiges en die bejaardes in alle beroepe in die vermaaklikheidsbedryf om te sien.
Volgens Meiring sorg die fonds permanent vir 'n groot aantal behoeftige bejaarde mense uit die bedryf wat totaal daarvan afhanklik is.
Dikwels het dié mense tydens hul loopbaan bloot te min verdien om geld te kon wegsit en het geen familie- of gemeenskapsteun nie.
Meiring sê dit is ook die fonds se beleid om begunstigdes se identiteit geheim te hou.
"Die karige inkomste (van die ikoniese persoon) is te min om selfs dié basiese onkoste te dek en die werk het lankal opgedroog, maar die TBF sal help," skryf Meiring.
* Stuur 'n e-pos aan tbfsa.co.za indien jy die TBF geldelik wil ondersteun of meer oor die organisasie wil uitvind.